bluuebunny/crossref_metadata_2025 huggingface dataset:
Ανάπτυξη νέων φωτοκαταλυτών με τεχνικές πυρόλυσης για περιβαλλοντικές και ενεργειακές εφαρμογές
Authors: Παπαηλίας Ηλίας - Ιωάννης
Published: September 2021

Αντικείμενο της παρούσας Διδακτορικής Διατριβής ήταν η σύνθεση νέων φωτοκαταλυτών Γραφιτικού Νιτριδίου του Άνθρακα (g-C3N4) και η κατάλληλη τροποποίησή τους για εφαρμογή στην απομάκρυνση αέριων ρύπων NOx και την παραγωγή H2 υπό ακτινοβολία ορατού φωτός. Το g-C3N4 είναι πολυμερικός ημιαγωγός ο οποίος τα τελευταία χρόνια έχει κεντρίσει το ενδιαφέρον της επιστημονικής κοινότητας λόγω των φυσικοχημικών και φωτοκαταλυτικών ιδιοτήτων του, καθώς και των απλών μεθόδων σύνθεσής του. Ωστόσο, η φωτοκαταλυτική του απόδοση περιορίζεται από την ταχεία επανασύνδεση των ηλεκτρονίων-οπών και τη χαμηλή οξειδωτική του ικανότητα. Για τη βελτίωση της φωτοκαταλυτικής δραστικότητας του g-C3N4 έγινε σύζευξή του με τον ημιαγωγό TiO2, καθώς έτσι επιτυγχάνονται ευνοϊκές ζώνες σθένους και αγωγιμότητας. Επιπλέον, καθώς η αποτελεσματική απομάκρυνση αέριων ρύπων απαιτεί μεγάλη ειδική επιφάνεια και προσρόφηση των ρύπων στην επιφάνεια του φωτοκαταλύτη g-C3N4, μελετήθηκε η παρουσία αλκαλικών γαιών οι οποίες ενισχύουν την προσρόφηση των οξειδίων της ατμόσφαιρας. Αντίστοιχα, για την αποδοτική φωτοκαταλυτική παραγωγή H2, όπου η απουσία επιφανειακών ατελειών παίζει σημαντικό ρόλο, πραγματοποιήθηκε θερμική επεξεργασία του g-C3N4 με σκοπό την επίτευξη κατάλληλων επιφανειακών χαρακτηριστικών. Για τη σύνθεση των φωτοκαταλυτών g-C3N4 χρησιμοποιήθηκε μελαμίνη ως πρόδρομη ένωση για το g-C3N4 και εμπορικό TiO2 P25. Η δομή και η μορφολογία των υλικών μελετήθηκε με μεθόδους XRD, BET, SEM και TEM, η χημική σύσταση με φασματοσκοπίες FT-IR, Raman και XPS, ενώ οι οπτικές και ηλεκτρονικές ιδιότητες με μεθόδους UV-vis, EIS και EPR. Η φωτοκαταλυτική τους δραστικότητα αξιολογήθηκε με βάση την οξείδωση του ανόργανου αέριου ρύπου του μονοξειδίου του αζώτου (NO), καθώς και την παραγωγή H2 παρουσία τριαιθανολαμίνης. Συνολικά, αναπτύχθηκαν νέοι φωτοκαταλύτες g-C3N4 κατάλληλοι για χρήση σε περιβαλλοντικές και ενεργειακές εφαρμογές. Η αποδοτικότητά τους μεγιστοποιήθηκε χάρη στη βελτιστοποίηση παραγόντων όπως η δυνατότητα προσρόφησης των αέριων ρύπων και η αξιοποίηση της απορροφούμενης ακτινοβολίας. Έτσι, κατέστη δυνατή η επίτευξη των στόχων οι οποίοι είχαν τεθεί για αποτελεσματικό καθαρισμό του αέρα από τους αέριους ρύπους NOx και υψηλή παραγωγή H2 υπό ακτινοβολία ορατού φωτός.
Εκπαίδευση σε ατομικές και κοινωνικές δεξιότητες στο πλαίσιο της αγωγής υγείας στην Α' και Β΄τάξη του δημοτικού σχολείου
Authors: Μαρκογιαννάκης Γεώργιος
Published: September 2021

Τα τελευταία χρόνια παρατηρείται, σε όλο τον κόσμο, ένα ολοένα αυξανόμενο επιστημονικό ενδιαφέρον που εστιάζει στην κοινωνική και συναισθηματική ανάπτυξη των παιδιών. Πλήθος μελετών και μεταναλύσεων τεκμηριώνουν διαχρονικά την αποτελεσματικότητα των προγραμμάτων ενίσχυσης των ατομικών και κοινωνικών δεξιοτήτων των παιδιών και έχουν επηρεάσει σε υψηλό βαθμό το σχεδιασμό των εκπαιδευτικών συστημάτων και τους στόχους των εκπαιδευτικών ιδρυμάτων. Η παρούσα μελέτη εξετάζει την αποτελεσματικότητα του προγράμματος «Βήματα για τη ζωή» στις δύο πρώτες τάξεις του δημοτικού σχολείου. Πρόκειται για ένα καθολικό πρόγραμμα προαγωγής της ψυχικής υγείας, διάρκειας 27 εβδομάδων, σχεδιασμένο να υλοποιηθεί από τους εκπαιδευτικούς της τάξης στο σχολικό πλαίσιο, που στοχεύει να ενισχύσει την κοινωνική και συναισθηματική επάρκεια των παιδιών ηλικίας 6-8 ετών. Το δείγμα της έρευνας, στην πιλοτική εφαρμογή για την αξιολόγησή του ήταν 2691 μαθητές σχολείων του νομού Αττικής, από τους οποίους οι 1655 συγκρότησαν την Πειραματική Ομάδα και οι 1036 την Ομάδα Ελέγχου. Για τη μέτρηση των μεταβολών στις στάσεις και τις συμπεριφορές των παιδιών χρησιμοποιήθηκε ερωτηματολόγιο, ο δείκτης αξιοπιστίας και εσωτερικής συνοχής (alpha Cronbach) του οποίου κυμάνθηκε σε υψηλά επίπεδα, μεταξύ 0.85 και 0.95. Τα ερωτηματολόγια συμπληρώθηκαν από τους εκπαιδευτικούς οι οποίοι υλοποίησαν τον πρόγραμμα, στην αρχή (πριν την παρέμβαση) και στο τέλος (μετά την παρέμβαση) της σχολικής χρονιάς. Οι διαστάσεις που αξιολογήθηκαν ήταν: συγκέντρωση προσοχής, συμμετοχή/συνεργασία στην τάξη, αναγνώριση και διαχείριση συναισθημάτων, εκδήλωση λεκτικής/συναισθηματικής επιθετικότητας, εκδήλωση σωματικής επιθετικότητας, θυματοποίηση, ενσυναίσθηση, δεξιότητες φιλίας/κοινωνική επάρκεια, επίλυση προβλημάτων, υπευθυνότητα. Επίσης, μετρήθηκε η παραγωγή προφορικού και γραπτού λόγου. Τα αποτελέσματα των μετρήσεων έδωσαν στατιστικά σημαντική διαφορά στη βελτίωση (p<0,001) ανάμεσα στην Πειραματική Ομάδα και την Ομάδα Ελέγχου σε όλες τις διαστάσεις ακόμη και όταν η Ομάδα Ελέγχου εμφάνιζε στατιστικά σημαντική μεταβολή μεταξύ των δύο μετρήσεων. Τα αποτελέσματα αυτά επιβεβαιώνουν αντίστοιχες έρευνες που τεκμηριώνουν διεθνώς την χρησιμότητα των προγραμμάτων προαγωγής της ψυχικής υγείας στο σχολικό πλαίσιο και επισημαίνουν τον κρίσιμο ρόλο του εκπαιδευτικού στην υλοποίηση τέτοιων προγραμμάτων.
Ικανοποίηση από τις υγειονομικές υπηρεσίες και ανάλυση ορθολογικής κατανομής των υγειονομικών πόρων στην Πάτρα, Περιφέρεια Δυτικής Ελλάδoς
Authors: Μπαρτσώκας Χρήστος
Published: September 2021

Πρωταρχικός στόχος της μελέτης ήταν προσβασιμότητα και η γενική ικανοποίηση από την υγειονομική περίθαλψη σε ενήλικες που ζουν στην Πάτρα. Επιπρόσθετα, ερευνήσαμε την ισότητα της κατανομής των πόρων υγείας μεταξύ των νοσοκομείων και της πρωτοβάθμιας φροντίδας στην περιοχή της Περιφέρειας της Δυτικής Ελλάδας. Μέθοδοι: Συγκεντρώθηκαν δεδομένα από πρωτογενείς και δευτερογενείς πηγές, με αποτέλεσμα να συλλεχθεί δείγμα 312 ατόμων από την Πάτρα από τον Ιανουάριο του 2011 έως τον Ιούνιο του 2011. Οι προσωπικές συνεντεύξεις χρησιμοποιήθηκαν για να εκτιμηθεί η χρήση των υπηρεσιών υγείας από τους χρήστες καθώς και η ικανοποίηση από τις υπηρεσίες υγειονομικής περίθαλψης. Οι συσχετίσεις ελέγχου πραγματοποιήθηκαν με την δοκιμή chi-square και την t-δοκιμή ακολουθήθηκαν από πολυπαραγοντικά μοντέλα λογικής παλινδρόμησης. Επίσης, συλλέχθηκαν στοιχεία από την Ελληνική Στατιστική Αρχή για τα έτη 2010 έως 2013. Χρησιμοποιήσαμε τον αριθμό των ιδρυμάτων, τον αριθμό των κλινών και τον αριθμό των εργαζομένων στον τομέα της υγείας ως δείκτες των πόρων υγείας και στη συνέχεια υπολογίσαμε τους συντελεστές Gini με βάση τον πληθυσμό και το γεωγραφικό μέγεθος. Αποτελέσματα: Το 17,9% των ερωτηθέντων χρησιμοποίησε τουλάχιστον μία φορά μια υπηρεσία υγειονομικής περίθαλψης τους τελευταίους 12 μήνες, η αυτοαξιολόγηση της κατάστασης υγείας υπερβαίνει κατά μέσο όρο το 66,3% των ερωτηθέντων και το 61,2% ικανοποίησε τις υπηρεσίες υγειονομικής περίθαλψης. Πολυμεταβλητές αναλύσεις λογικής παλινδρόμησης προσδιόρισαν τους παράγοντες πρόβλεψης για την επίσκεψη στις υπηρεσίες υγειονομικής περίθαλψης, την υποκειμενική αντίληψη της κατάστασης της υγείας και την ικανοποίηση από τις υπηρεσίες υγείας. Παρατηρήθηκε αξιοσημείωτη γεωγραφική ανισοκατανομή των πόρων υγείας στον νοσοκομειακό τομέα, με συντελεστή Gini μεταξύ 0,40 και 0,49, ενώ στον τομέα της πρωτοβάθμιας φροντίδας ο συντελεστής Gini ήταν περίπου 0,21, δείχνοντας μια καλή ισότητα στην κατανομή. Συμπεράσματα: Προσδιορίζεται το προφίλ των χρηστών με την μεγαλύτερη ανάγκη, έτσι, οι γυναίκες με υψηλό μορφωτικό επίπεδο και αυτοξιολογούμενη κατάσταση της υγείας τους άνω του μετρίου είχαν μεγαλύτερη πιθανότητα ικανοποίησης από τις υπηρεσίες υγείας. Επιπλέον, η κατανομή των πόρων του πρωτογενούς τομέα υγείας στη Δυτική Ελλάδα κατέδειξε μια καλή ισότητα, ενώ στον νοσοκομειακό τομέα η ανισότητα ήταν αξιοσημείωτη. Έτσι, η εστίαση στις ανάγκες των λαών για την αντιμετώπιση ανισοτήτων είναι απαραίτητη για την επίτευξη καθολικού συστήματος υγείας.
Το ομιλητικό έργο του Μητροπολίτου Παντελεήμονος Φωστίνη
Authors: Πρελιάς Παναγιώτης
Published: September 2021

Με την ανά χείρας διατριβή επιχειρείται να μελετηθεί το ομιλητικό και συγγραφικό έργο του Παντελεήμονος Φωστίνης καθόλη την πορεία του στην ιεροσύνη από την είσοδό του σε αυτή εν έτει 1908 ως ιερομόναχος έως και τη Δευτέρα 12 Μαρτίου του έτους 1962 οπότε και απεβίωσε σε ηλικία 74 ετών. Επιχειρήθηκε μια συστηματική ανασκόπηση τόσο επί του συνόλου της βιβλιοπαραγωγής του (ήτοι επί 30 συγγραμμάτων) όσο και επί μέρους των επιστολών που είχε συγγράψει για διάφορα θέματα. Σκοπός της ανά χείρας διατριβής ήταν να παρουσιασθούν είτε τα σημεία που ο Φωστίνης ήλεγχε τους πιστούς για διάφορα ηθικά και λοιπά λάθη τους, είτε τα σημεία που τους ενθάρρυνε είτε τα σημεία που τους νουθετούσε πάντοτε σε αντιστοίχιση με τις θεολογικές πηγές που χρησιμοποιούσε για να τεκμηριώσει τις θέσεις του. Εκ των βασικότερων συμπερασμάτων της ανά χείρας διατριβής αποτελεί το γεγονός πως αν και οι ομιλίες του Παντελεήμονος Φωστίνη δεν μπορούν να ενταχθούν στο είδος της ανωτέρας ομιλίας ωστόσο κατάφερναν πάντα να συναρπάζουν το κοινό που τις άκουγε, να ταρακουνούν ήθη και εγγράφονται στις συνειδήσεις πετυχαίνοντας την επιθυμητή συμπεριφορική αλλαγή που θα έφερνε τους πιστούς κοντά στο δρόμο του Θεού αποτραβώντας τους παράλληλα από τις πηγές των δεινών τους. Μεθοδολογικά το ερευνητικό σκέλος της ανά χείρας διατριβής στηρίχθηκε στη μέθοδο της συστηματικής βιβλιογραφικής ανασκόπησης και για το λόγο αυτό χρησιμοποιήθηκαν ακόμη και σπάνια υπερεκατονταετή συγγράμματα του Παντελεήμονος Φωστίνη που συγκεντρώθηκαν μετά από πολυετή έρευνα του γράφοντος από παλαιοπωλεία ανά την Ελλάδα.
Διερεύνηση των αλληλεπιδράσεων μεταξύ προσωπικότητας, γενετικών πολυμορφισμών και αγγειοκινητικών εμμηνοπαυσιακών συμπτωμάτων
Authors: Μώρος Μιχαήλ
Published: September 2021

Σκοπός: να διερευνηθεί η συσχέτιση μεταξύ των χαρακτηριστικών της προσωπικότητας και της έντασης των αγγειoκινητικών συμπτωμάτων (ΑΚΣ) σε έναν κυρίως Ελληνικό πληθυσμό. Επιπλέον, να διερευνηθεί πιθανή συσχέτιση μεταξύ πολυμορφισμών των οιστρογονικών υποδοχέων ESR1-Pvull και ESR1-Xbal με τα αγγειοκινητικά και λοιπά εμμηνοπαυσιακά συμπτώματα. Μέθοδοι: Μια μελέτη που στηρίχθηκε στη χρήση ερωτηματολογίων σε γυναίκες από το τμήμα Εμμηνόπαυσης ενός Πανεπιστημιακού Νοσοκομείου στην Αθήνα. Οι κοινωνικοδημογραφικοί παράγοντες καταγράφηκαν με βάση μια δομημένη συνέντευξη. Όλες οι γυναίκες συμπλήρωσαν τη Menopause Rating Scale (MRS) για την αξιολόγηση της έντασης των εμμηνοπαυσιακών συμπτωμάτων, την κλίμακα Hot Flush Belief (HFB) για την αξιολόγηση του τρόπου με τον οποίο οι γυναίκες αντιμετώπιζαν τα συμπτώματά τους και την κλίμακα Big Five Inventory για την αξιολόγηση των χαρακτηριστικών της προσωπικότητας. Οι σχέσεις μεταξύ των βασικών παραμέτρων με τα εμμηνοπαυσιακά συμπτώματα αξιολογήθηκαν με μονοπαραγοντικές και πολυπαραγοντικές αναλύσεις παλινδρόμησης. Αποτελέσματα: Συμπεριλήφθηκαν εκατό γυναίκες. Οι εργαζόμενες γυναίκες είχαν χαμηλότερα sub-scores στην κλίμακα MRS (ψυχολογικά p<0.001, σωματικά p<0.047, ουρογεννητικά p<0.008). Οι παντρεμένες είχαν υψηλότερα αποτελέσματα στους τομείς ψυχολογικών και σωματικών συμπτωμάτων. Γυναίκες πανεπιστημιακής εκπαίδευσης αντιμετώπιζαν σημαντικά καλύτερα τις εξάψεις (β coefficient (SE): 0.72 (0.25), p<0.01) και τις νυχτερινές εφιδρώσεις (0.57, (0.19), p<0.01) συγκριτικά με τις γυναίκες πρωτοβάθμιας εκπαίδευσης αν και η σημαντικότητα αυτών των αποτελεσμάτων δεν επαναλαμβανόταν όταν λήφθηκαν υπόψη και άλλοι παράγοντες. Σχετικά με τα χαρακτηριστικά της προσωπικότητας, οι γυναίκες με χαμηλή δεκτικότητα (-0.33 (0.11), p<0.01) και ενσυναίσθηση (-0.83 (0.37), p=0.03) και υψηλή προσήνεια (1.13 (0.21), p<0.001) είχαν περισσότερο έντονα εμμηνοπαυσιακά συμπτώματα. Αντίθετα, γυναίκες με υψηλή προσήνεια μπορούσαν να αντιμετωπίσουν καλύτερα τα εμμηνοπαυσιακά τους συμπτώματα (-0.75 (0.36), p=0.04). Αυτές οι συσχετίσεις ήταν ανεξάρτητες από κοινωνικοδημογραφικούς παράγοντες. Η ανάλυση των γενετικών πολυμορφισμών δεν έδειξε κάποια συσχέτισή τους με τα αγγειοκινητικά και λοιπά εμμηνοπαυσιακά συμπτώματα. Συμπέρασμα: Τα χαρακτηριστικά της προσωπικότητας, ιδίως η προσήνεια, η δεκτικότητα και η ενσυναίσθηση σχετίζονται με τα εμμηνοπαυσιακά συμπτώματα και τη λειτουργικότητα στις μετεμμηνοπαυσιακές γυναίκες. Αυτές οι συσχετίσεις μπορεί να λειτουργήσουν ως δείκτες των γυναικών που βρίσκονται σε κίνδυνο να βιώσουν περισσότερο έντονα αγγειοκινητικά συμπτώματα.
Λειτουργία της οικογένειας και αδελφική σχέση
Authors: Χάλιος Ηλίας
Published: September 2021

Στόχος της παρούσας μελέτης ήταν να διερευνήσει την ποιότητα της αδελφικής σχέσης αναφορικά με τη λειτουργία της οικογένειας (συνοχή και προσαρμοστικότητα) σε ελληνικές οικογένειες με τυπικά αναπτυσσόμενα παιδιά σχολικής ηλικίας. Το δείγμα αποτελούνταν από 250 ακέραιες οικογένειες με δύο παιδιά (250 γονείς - 1 γονέας συμμετείχε από κάθε οικογένεια - και 250 παιδιά, 1 παιδί συμμετείχε από κάθε οικογένεια). Τα ερευνητικά εργαλεία ήταν τα εξής: α) Κλίμακες αξιολόγησης της οικογενειακής προσαρμοστικότητας και της συνοχής III (FACES III, Olson, 1986), που χορηγήθηκαν τόσο στους γονείς όσο και στα παιδιά, β) Ερωτηματολόγιο αδελφικής σχέσης (SRQ, Furman & Buhrmester, 1985) (χορηγούμενο σε γονείς και παιδιά) και γ) ο οικογενειακός αστερισμός: αριθμός παιδιών, σειρά γέννησης παιδιών, φύλο παιδιών και κοινωνικοοικονομικό επίπεδο. Για τη στατιστική ανάλυση των δεδομένων, χρησιμοποιήθηκε το λογισμικό πακέτο Statistical Package for Social Sciences 21 (SPSS 21). Σύμφωνα με τα αποτελέσματα, η λειτουργία της οικογένειας συνδέεται με την ποιότητα της αδελφικής σχέσης. Αναφορικά με τη λειτουργία της οικογένειας, την ποιότητα της αδελφικής σχέσης και το μορφωτικό επίπεδο των γονέων, τόσο οι γονείς όσο και τα παιδιά αντιλαμβάνονται σε υψηλότερο βαθμό τον τύπο οικογένειας (ιδανικό επίπεδο) και τη συνοχή (ιδανικό επίπεδο), καθώς και σε υψηλότερο βαθμό την αδελφική Σύγκρουση (αντίληψη γονέων), όταν τουλάχιστον ένας γονέας έχει πανεπιστημιακή εκπαίδευση. Σχετικά με τη σειρά γέννησης, τα πρωτότοκα παιδιά παρουσιάζουν υψηλότερο επίπεδο ως προς τη συνοχή και τον τύπο οικογένειας (πραγματικό και ιδανικό επίπεδο), καθώς και υψηλότερο βαθμό ως προς τη αδελφική Θαλπωρή/ Εγγύτητα (παιδιά και γονείς), αλλά και λιγότερο ανταγωνισμό, σε σύγκριση με τα δευτερότοκα παιδιά. Όσον αφορά το φύλο των παιδιών, η βαθμολόγηση ως προς την αντίληψη της Θαλπωρής/ Εγγύτητας είναι υψηλότερη στις οικογένειες με παιδιά ίδιου φύλου, σε σύγκριση με τις οικογένειες με παιδιά διαφορετικού φύλου. Το γενικό συμπέρασμα της εν λόγω έρευνας είναι ότι υπάρχει σύνδεση ανάμεσα στη λειτουργία της οικογένειας (συνοχή και προσαρμοστικότητα) και την ποιότητα της αδελφικής σχέσης.
Optimization of a fuel cell/battery hybrid system in an electric vehicle using axiomatic design using axiomatic design
Authors: Κλεισαρχάκης Γεώργιος
Published: September 2021

Η παρούσα εργασία σκοπό έχει να εξετάσει τα χαρακτηριστικά των κυψελών καυσίμων, των κυψελών καυσίμου με διάσπαση του νερού χρήση του υδρογόνου, ..κλπ. με σκοπό την χρήση τους στα αυτοκίνητα είτε αυτά είναι υβριδικά ή καθαρά ηλεκτρικά αυτοκίνητα, τους προβληματισμούς που υπάρχουν για την χρήση αυτής της τεχνολογίας.Μια μικρή ιστορική ανάδρομη για την χρήση κυψελών καυσίμου και ηλεκτροκινούμενων αυτοκινήτων από τις αρχές του προηγούμενου αιώνα.Στην συνέχεια εξετάζει τις τρέχουσες τεχνολογίες, όπως η υβριδική τεχνολογία, η απόδοση της, και η προϋποθέσεις για το πέρασμα σε καθαρή ηλεκτροκίνηση, την απόδοση των διαφόρων τεχνολογιών, τους φόβους και τους προβληματισμούς που υπάρχουν, και τα διάφορα σενάρια που υπάρχουν για μια μαζική χρήση τους. Στην τρέχουσα κατάσταση, μια βελτιστοποίηση των κυψελών καυσίμων σε εφαρμογές της ηλεκτροκίνησης, σύμφωνα με τα διάφορα σενάρια της καθημερινότητας με την χρήση του αξιωματικού σχεδιασμού είναι εφικτή – δυνατή. Η χρησιμοποίηση των κυψελών καυσίμου στην ηλεκτροκίνησης σε συνδυασμό με την εφαρμογή των ΑΠΕ θα έχουν σαν αποτέλεσμα την βιώσιμη περιβαλλοντική ανάπτυξη μιας χώρας, ..κλπ.
Η χρήση του λεξικού για τη διδασκαλία της μητρικής γλώσσας και η συμβολή του στην καλλιέργεια της γλωσσικής έκφρασης
Authors: Ζερδελή Σοφία
Published: September 2021

Η ένταξη και η χρήση του λεξικού στο γλωσσικό μάθημα συνιστούν μια απαραίτητη και χρήσιμη δραστηριότητα στο πεδίο της διδακτικής των γλωσσών, η οποία παρέχει στους μαθητές τη δυνατότητα να μυηθούν στην ερευνητική μέθοδο και στην αυτόνομη αναζήτηση. Αντικείμενο της παρούσας μελέτης αποτελεί η διερεύνηση, σε θεωρητικό και εμπειρικό επίπεδο, της σπουδαιότητας χρήσης του λεξικού από μαθητές της Πρωτοβάθμιας Εκπαίδευσης. Στο θεωρητικό μέρος, εξετάζεται η αναγκαιότητα χρήσης του λεξικού στο σχολείο και στο σπίτι, με αξιοποίηση της σχετικής ελληνικής και διεθνούς βιβλιογραφίας. Στο εμπειρικό μέρος παρουσιάζονται τα ευρήματα δύο ερευνών, που διεξήχθησαν μέσω τριών ερωτηματολογίων. Κύριος στόχος των ερευνών ήταν να ανιχνευτούν οι στάσεις, οι απόψεις και οι συμπεριφορές μαθητών και εκπαιδευτικών της Ελλάδας σε ό,τι αφορά στη χρήση των λεξικών, στη διδασκαλία στρατηγικών χρήσης αυτών και στη συμβολή τους στην καλλιέργεια της γλωσσικής έκφρασης των μαθητών, πριν και μετά την ένταξη των δύο λεξικών του Οργανισμού Εκδόσεως Διδακτικών Βιβλίων (Ο.Ε.Δ.Β.) στην Πρωτοβάθμια Εκπαίδευση. Στο τέλος, παρατίθενται τα πορίσματα που προέκυψαν από τις δύο έρευνες και διατυπώνονται προτάσεις αναφορικά με την αποτελεσματική χρήση των λεξικών μέσα και έξω από το εκπαιδευτικό σχολικό περιβάλλον. Βάσει των δεδομένων των ερευνών διαπιστώθηκαν τα παρακάτω: -Η κατοχή λεξικού από τους μαθητές και τους εκπαιδευτικούς Πρωτοβάθμιας Εκπαίδευσης είναι γεγονός. Ένας σημαντικός δε αριθμός μαθητών διαθέτει περισσότερα από ένα γλωσσικά λεξικά. - Οι μαθητές σε μεγάλο ποσοστό χρησιμοποιούν το λεξικό περισσότερο στο σπίτι, ενώ η χρήση του στο σχολείο δεν γίνεται σε ικανοποιητικό βαθμό. -Φαίνεται ότι, παρά την εισαγωγή του λεξικού στο σχολείο, δεν έχουν διαφοροποιηθεί οι συνθήκες που αναστέλλουν τη χρήση του μέσα στην τάξη. -Διαπιστώθηκε σημαντική προτίμηση του δείγματος των μαθητών στη χρήση λεξικού για προσληπτικούς λόγους και κυρίως για την εύρεση της σημασίας των λέξεων. -Τόσο οι μαθητές όσο και οι εκπαιδευτικοί θεωρούν ότι η χρήση του λεξικού τούς βοηθάει να εμπλουτίσουν το λεξιλόγιό τους και να καλλιεργήσουν τη γλωσσική τους έκφραση. -Οι εκπαιδευτικοί της Πρωτοβάθμιας Εκπαίδευσης φαίνεται ότι διδάσκουν στρατηγικές χρήσης του λεξικού. Η αποτελεσματικότητα, βέβαια, της ένταξης του λεξικού στη διδακτική διαδικασία έγκειται σε μεγάλο βαθμό και στην πρωτοβουλία του κάθε εκπαιδευτικού, ο οποίος πρέπει να ενθαρρύνει τον μαθητή στη δημιουργική αξιοποίησή του.
Strategic innovation management
Authors: Πατεράκη Μαρία
Published: September 2021

Οι ερευνητικές συμπράξεις αδιαμφισβήτητα αποτελούν ένα αποτελεσματικό μέσο για την τόνωση της καινοτομίας. Στην παρούσα διδακτορική διατριβή, στόχος μας είναι να εμβαθύνουμε τη γνώση και κατανόησή μας αναφορικά με τις διαδικασίες διαχείρισης και μάθησης (απορροφητική ικανότητα) σε πολυπληθή δημόσια χρηματοδοτούμενες ερευνητικές συνεργασίες και στην επίπτωση που έχουν στην καινοτομικότητα της συμμετέχουσας επιχείρησης. Για να επιτευχθεί ο ερευνητικός μας στόχος στηριχθήκαμε σε εκτενή βιβλιογραφική επισκόπηση, βάσει της οποίας διατυπώσαμε θεωρητικά ότι η διαχείριση αλλά και η απορροφητική ικανότητα σε επίπεδο ομάδας είναι πολυδιάστατες μεταβλητές που κάθε μια από αυτές αποτελείται από τρείς διαφορετικές αλλά συγγενείς διαστάσεις. Συγκεκριμένα, η διαχείριση της ερευνητικής συνεργασίας αποτελείται από το συντονισμό, την επικοινωνία και την παρακολούθηση ενώ η απορροφητική ικανότητα αποτελείται από τις διαστάσεις της διερευνητικής, μετασχηματιστικής και εκμεταλλευτικής μάθησης αντίστοιχα. Στη συνέχεια επαληθεύουμε την προτεινόμενη θεωρητική προσέγγιση και έπειτα προτείνουμε ένα εννοιολογικό μοντέλο που συνδέει τη διαχείριση και την απορροφητική ικανότητα της πολυπληθούς ερευνητικής συνεργασίας με θεμελιώδεις αιτιώδεις μεταβλητές, όπως η συμπληρωματικότητα των διαθέσιμων πόρων και η εμπιστοσύνη μεταξύ των μελών της ομάδας αλλά και τα σχετικά οφέλη σε επίπεδο καινοτομικότητας (ερευνητικά και τεχνολογικά αποτελέσματα) για τον οργανισμό που συμμετέχει στην ερευνητική συνεργασία. Προκειμένου να επιβεβαιώσουμε εμπειρικά το θεωρητικό μας μοντέλο, χρησιμοποιήσαμε ένα μεγάλο δείγμα δημόσια χρηματοδοτούμενων ερευνητικών συμμαχιών που δημιουργήθηκαν στο πλαίσιο των Ευρωπαϊκών προγραμμάτων στήριξης για την καινοτομία στην Ευρωπαϊκή Ένωση (European Union Framework Programs 5 & 6). Τα αποτελέσματα της ανάλυσής μας επιβεβαιώνουν το προτεινόμενο θεωρητικό μοντέλο αναφορικά με την επίδραση της διαχείρισης και της απορροφητικής ικανότητας στην καινοτομικότητα της συμμετέχουσας εταιρείας. Παράλληλα επιβεβαιώνεται ο εννοιολογικός σχεδιασμός της διαχείρισης και της απορροφητικής ικανότητας ερευνητικών συμμαχιών ως πολυδιάστατες κατασκευές συνεισφέροντας με αυτό τον τρόπο στην εμβάθυνση της γνώσης μας γύρω από διαχείριση και την μάθηση σε επίπεδο ομάδας.
Negationand Nonveridicality in the history of greek
Authors: Χατζοπούλου Αικατερίνη
Published: September 2021

Η μελέτη αυτή διερευνά ενδελεχώς την έκφραση της προτασιακής άρνησης στην ιστορία της ελληνικής γλώσσας με διαγλωσσικές παράλληλες γλωσσικές εξελίξεις εντός και εκτός της Ινδοευρωπαϊκής οικογένειας γλωσσών. Με ποσοτικά δεδομένα από αντιπροσωπευτικά κείμενα από τρεις μείζονες φάσεις καθομιλουμένης Ελληνικής: Αττική, Ελληνιστική Κοινή, Ύστερη Μεσαιωνική, και ποιοτικά δεδομένα από την Ομηρική γλώσσα μέχρι τη Νέα ελληνική, η διαφοροποίηση ανάμεσα στην ΑΡΝ1 και την ΑΡΝ2, που βρίσκονται σε συμπληρωματική κατανομή, ερμηνεύεται μέσα από το πλαίσιο της μη αληθειακότητας με την έννοια της Α. Γιαννακίδου (1998), εφόσον η ΑΡΝ2 αποτελεί στοιχείο πολικότητας σε όλες τις φάσεις της Ελληνικής. Η εμφάνιση άρνησης που αφορά αποκλειστικά τα μη αληθειακά περιβάλλοντα (προσταγή, ευχή, υποθετικός λόγος κ.ά.) είναι αρκετά συχνή διαγλωσσικά. Η ασυμμετρία όσον αφορά τη διαχρονική εξέλιξη της προτασιακής άρνησης στην Ελληνική—αντικατάσταση της ΑΡΝ1 οὐ(κ) > δεν και διατήρηση της ΑΡΝ2 μη > μη—ερμηνεύεται με αναφορά στις μη αρνητικές χρήσεις της ΑΡΝ2, που ως μη αρνητικές δεν υπέστησαν τις πιέσεις που προβλέπει ο κύκλος του Jespersen. Οι μη αρνητικές χρήσεις της ΑΡΝ2 συνδέονται με τη συντακτική θέση του συμπληρωματικού δείκτη και είναι (i) ως ερωτηματικό μόριο και (ii) ως συμπληρωματικός δείκτης. Άλλες αλλαγές και επαναρρύθμιση παραμέτρων στην κατανομή της ΑΡΝ2 διαχρονικά ερμηνεύονται ως μικρομετατόπιση στην ιεράρχηση του G. Cinque (1999) με βάση τη διευρυμένη εκδοχή της φράσης συμπληρωματικού δείκτη (complementizer phrase). Προτείνεται νέος ορισμός για τον κύκλο του Jespersen, γνωστό και ως κύκλο της άρνησης, με τρόπο που απομακρύνεται από μορφοφωνολογικές ιδιαιτερότητες και εντοπίζει τα ορισματικά στοιχεία του φαινομένου στη σημασία. Με αυτή τη διεύρυνση ο ορισμός καλύπτει πλέον όχι μόνο την Ελληνική, αλλά και πλήθος γλωσσών, μεταξύ των οποίων και της αγγλικής, που διαφοροποιούνται από την παραδοσιακή περιγραφή του κύκλου του Jespersen. Τα παρατηρούμενα φαινόμενα στην ιστορία της άρνησης στην Ελληνική επιβεβαιώνουν Γενετικές Θεωρίες συντακτικής αλλαγής (Roberts & Roussou 2003, van Gelderen 2004), όσον αφορά την άνοδο λεξικών στοιχείων διαχρονικά στο συντακτικό δέντρο και την τάση μετατροπής των φράσεων σε κεφαλές για λόγους οικονομίας εντός του μινιμαλιστικού πλαισίου.
Η επιρροή του κονστρουκτιβισμού στα αναλυτικά προγράμματα, στα σχολικά εγχειρίδια και στη διδασκαλία των φυσικών επιστημών
Authors: Καργόπουλος Ανδρέας
Published: September 2021

Η παρούσα διατριβή αποτελεί μια προσπάθεια ανάδειξης της επιρροής του κονστρουκτιβισμού στα αναλυτικά προγράμματα, στα σχολικά εγχειρίδια και στη διδασκαλία των Φυσικών Επιστημών, ενώ διερευνώνται οι συνέπειες στην αντίληψη των μαθητών για το φυσικό κόσμο. Ο κονστρουκτιβισμός ως διδακτική προσέγγιση των Φυσικών Επιστημών κυριαρχεί τη δεκαετία 1990-2000 κυρίως στις χώρες αγγλοσαξονικής παράδοσης και γίνεται η θεωρητική βάση για τις αλλαγές στα αναλυτικά προγράμματα και τη διδασκαλία των Φυσικών Επιστημών την τελευταία εικοσαετία, τόσο διεθνώς όσο και στη χώρα μας. Παρουσιάζουμε τις διαφορετικές τάσεις του κονστρουκτιβισμού και εστιάζουμε στη φιλοσοφική – οντολογική ουσία του, όπως αναπτύχθηκε στην Ελλάδα. Για την ανάδειξη της επιρροής του κονστρουκτιβισμού στην αντίληψη των μαθητών για το φυσικό κόσμο, διεξήχθη έρευνα με τη χρήση ερωτηματολογίου σε μεγάλο τμήμα του μαθητικού πληθυσμού της Β΄Λυκείου, σε Γενικά και Επαγγελματικά Λύκεια στην Ελλάδα, καθώς και σε σημαντικό δείγμα μαθητών της αντίστοιχης βαθμίδας της Αγγλίας. Επεκτείναμε την έρευνα σε φοιτητές Τμημάτων Χημείας και Παιδαγωγικών Τμημάτων Δημοτικής Εκπαίδευσης στην Ελλάδα και σε φοιτητές Τμημάτων Χημείας στο Λονδίνο και στο Εδιμβούργο. Λαμβάνοντας υπόψη τα συμπεράσματα που προέκυψαν από την έρευνα, παρουσιάζουμε μία διδακτική πρόταση για τις χημικές αντιδράσεις στην Α΄Λυκείου, η οποία εφαρμόστηκε σε ένα τμήμα Γενικού Λυκείου των Αθηνών.
Empirical research and analysis on cigarette consumption, excise taxation and government revenues
Authors: Αρμουτάκη Αρχοντούλα
Published: September 2021

Η χρήση προϊόντων καπνού αποτελεί τη μεγαλύτερη αποτρέψιμη αιτία σοβαρών ασθενειών παγκοσμίως. Λαμβάνοντας υπόψη ότι η κατανάλωση των τσιγάρων αντιπροσωπεύει το συντριπτικό ποσοστό της συνολικής κατανάλωσης προϊόντων καπνού, το μεγαλύτερο μέρος της διατριβής αφιερώνεται στη μελέτη των καπνιστικών προτύπων και των οικονομικών συνεπειών των τσιγάρων. Συγκεκριμένα, αυτή η διατριβή μελετά την αγορά προϊόντων καπνού στην Ευρωπαϊκή Ένωση εστιάζοντας στους καθοριστικούς παράγοντες της κατανάλωσης των τσιγάρων, τα κρατικά έσοδα που προέρχονται από τη φορολογία των ειδικών φόρων κατανάλωσης στα τσιγάρα και την ανάλυση των εσόδων των εμπλεκόμενων μερών που συμμετέχουν στην αλυσίδα εφοδιασμού προϊόντων καπνού. Οι ειδικοί φόροι κατανάλωσης είναι αναμφισβήτητα το πιο οικονομικά αποδοτικό εργαλείο πολιτικής για μια κυβέρνηση προκειμένου να επιτευχθούν τόσο οι στόχοι υγείας όσο και οι οικονομικοί στόχοι. Συγκεκριμένα, η ανελαστικότητα της ζήτησης των τσιγάρων έχει επιπτώσεις στον αντίκτυπο των φορολογικών αυξήσεων τόσο στην κατανάλωση των τσιγάρων όσο και στα φορολογικά έσοδα. Η καμπύλη Laffer είναι μια φορολογική θεωρία που συζητά τη σχέση μεταξύ των φορολογικών συντελεστών και του ποσού των φορολογικών εσόδων που συλλέγονται από τις κυβερνήσεις, υποδεικνύοντας έναν βέλτιστο συντελεστή φορολογίας για κάθε οικονομία. Η αναγνώριση του βέλτιστου φορολογικού συντελεστή που μεγιστοποιεί την είσπραξη των κρατικών εσόδων είναι πολύτιμη για κάθε κυβέρνηση, ώστε να ακολουθήσει μια αποτελεσματική πολιτική στρατηγική. Ωστόσο, το επίπεδο υποκατάστασης των τσιγάρων από άλλα προϊόντα καπνού ή νικοτίνης και το μέγεθος της παράνομης αγοράς τσιγάρων είναι θεμελιώδεις παράγοντες που επηρεάζουν το βέλτιστο σημείο με τις υψηλότερες ροές εσόδων κάθε χώρας. Μέσα σε αυτά τα πλαίσια, η παρούσα διατριβή επεκτείνει την έρευνα αναφορικά με τα πρότυπα καπνίσματος που ισχύουν σε ολόκληρη την Ευρωπαϊκή Ένωση, διερευνώντας διάφορους καθοριστικούς παράγοντες που επηρεάζουν τη καπνιστική συμπεριφορά, όπως η οικονομική προσιτότητα των τσιγάρων, η εφαρμογή πολιτικών ελέγχου προϊόντων καπνού και ορισμένα κοινωνικοοικονομικά χαρακτηριστικά - δηλαδή ποσοστά ανεργίας και επίπεδο εκπαίδευσης. Επιπλέον, η εμπειρική ανάλυση παρέχει χρήσιμα στοιχεία για περαιτέρω πιθανούς παράγοντες που σχετίζονται με τη συνήθεια του καπνίσματος, προσφέροντας έτσι ένα εποικοδομητικό υπόβαθρο για μελλοντική έρευνα. Τέλος, οι ειδικοί φόροι κατανάλωσης στα τσιγάρα έχουν πολλαπλές επιπτώσεις όχι μόνο στη δημόσια υγεία και στα κρατικά έσοδα αλλά και στην καπνοβιομηχανία. Για μια εμπεριστατωμένη αξιολόγηση μιας φορολογικής στρατηγικής που επιβάλλεται στην κατανάλωση των τσιγάρων, πρέπει να ληφθούν υπόψη όλα τα εμπλεκόμενα μέρη που συμμετέχουν στην αλυσίδα εφοδιασμού προϊόντων καπνού. Ως εκ τούτου, παρέχεται επιπλέον οικονομική ανάλυση των μεριδίων εσόδων των ενδιαφερόμενων μερών με ολοκληρωμένα εμπειρικά δεδομένα.
Διαταραχή κινητικού συντονισμού
Authors: Κρίτση Άννα
Published: September 2021

Στόχος της παρούσας διατριβής είναι η διερεύνηση αφενός της συνύπαρξης μαθησιακών δυσκολιών και διαταραχής κινητικού συντονισμού σε μαθητές και μαθήτριες ελληνικού δημοτικού σχολείου και αφετέρου του μεγέθους επίδρασης των δυσλειτουργιών αυτών στην εικόνα που έχουν οι εν λόγω μαθητές για τον εαυτό τους. Στην μελέτη συμμετείχαν 337 μαθητές και μαθήτριες, τυπικής ανάπτυξης, που φοιτούσαν, κατά την περίοδο της έρευνας, στα προνήπια, στα νήπια, στην Α’ και στη Β’ τάξης Δημοτικών σχολείων των Δήμων Θεσσαλονίκης, Καλαμαριάς και Βόλου. Η συλλογή των δεδομένων πραγματοποιήθηκε με τη χορήγηση τριών ψυχομετρικών εργαλείων. Για την αντιληπτικοκινητική αξιολόγηση χορηγήθηκε το ψυχομετρικό τεστ Κριτήριο Αντιληπτικής Λειτουργίας (Κ.Α.Λ. Στογιαννίδου, 2008) και για την αξιολόγηση των μαθησιακών δυσκολιών χρησιμοποιήθηκε το κριτήριο Detroit Test μαθησιακής επάρκειας DTLA (DTLA-P:3) (Τζουριάδου κ. ά., 2008). Για την αξιολόγηση της αυτοαντίληψης των μαθητών που συμμετείχαν στην έρευνα χρησιμοποιήθηκε το ΠΑΤΕΜ Ι (Πως Αντιλαμβάνομαι Τον Εαυτό Μου) (Μακρή- Μπότσαρη, 2001). Με τη χρήση των τριών αυτών ψυχομετρικών κριτηρίων διερευνήθηκε η συχνότητα ενδείξεων διαταραχής κινητικού συντονισμού και ειδικής γλωσσικής διαταραχής. Επίσης, έγινε προσπάθεια μελέτης της ύπαρξης διαφοράς στο πηλίκο μαθησιακής επάρκειας στις 4 τάξεις. Επιπλέον, διερευνήθηκε εάν το πηλίκο μαθησιακής επάρκειας επηρεάζει τις οπτικό- αντιληπτικές λειτουργίες του ΚΑΛ και αν παίζει ρόλο η ηλικία του παιδιού. Τέλος, σε περίπτωση ενδείξεων Διαταραχής Κινητικού Συντονισμού (ΔΚΣ) ή Ειδικής Γλωσσικής Διαταραχής (ΕΓΔ) ή συνύπαρξης των δύο διαταραχών θα γινόταν διερεύνηση εάν επηρεάζεται η αυτοαντίληψη των παιδιών. Τα αποτελέσματα της παρούσας έρευνας, έδειξαν ότι δεν υπάρχουν ενδείξεις για ΔΚΣ. Το 21% του υπό εξέταση πληθυσμού παρουσιάζει ενδείξεις για γλωσσική διαταραχή, ποσοστό που μπορεί να προέρχεται είτε από κάποια γλωσσική του δυσκολία, είτε λόγω προέλευσης από χαμηλά κοινωνικό- οικονομικά στρώματα, ή ύπαρξης άλλων προβλημάτων όπως χαμηλά κίνητρα για μάθηση, απουσίες από το σχολείο και ψυχοκοινωνικά προβλήματα. Βρέθηκαν, επίσης, διαφορές στην αυτό-αντίληψη των παιδιών των Α’ και Β’ τάξεων της Δημοτικής εκπαίδευση, όπως επίσης διαφορές βρέθηκαν και ανάμεσα στα δύο φύλα. Τέλος, τα αποτελέσματά μας έδειξαν ότι συσχετίζονται οι οπτικό- αντιληπτικές λειτουργίες, η μαθησιακή επάρκεια και η αυτοαντίληψη.
Δραστηριότητες και εικόνα στην ανάδειξη των λογοτεχνικών κειμένων στα ανθολόγια της πρωτοβάθμιας εκπαίδευσης και η αξιοποίησή τους από τους εκπαιδευτικούς
Authors: Δραΐνα Παναγιώτα
Published: September 2021

Η πλούσια εικονογράφηση των Ανθολογίων της Α/θμιας Εκπαίδευσης αποσκοπεί σύμφωνα με το Α.Π. του Υπουργείου Παιδείας στην πολυτροπική προσέγγιση του γνωστικού αντικειμένου της Λογοτεχνίας στο πλαίσιο της εκπαιδευτικής διαδικασίας. Για τον σκοπό αυτό, στα Ανθολόγια υπάρχουν δραστηριότητες αξιοποίησης της εικόνας που συνοδεύει κάθε φορά τα λογοτεχνικά κείμενα, οι οποίες προτείνονται, μεταξύ άλλων, στο τέλος του κειμένου. Ο εκπαιδευτικός είναι ο υπεύθυνος για τη διαχείριση της διδακτικής ενότητας, συνεπώς και για την υλοποίηση των οδηγιών που αφορούν στη διδακτέα ύλη, με τις προσθήκες και τις παρεμβάσεις που κάθε φορά ο ίδιος επιλέγει να πραγματοποιήσει, ανάλογα με τις ανάγκες και τις δυνατότητες των μαθητών του, αλλά και την προσωπική του θεωρία, για την επίτευξη των διδακτικών στόχων που έχει προκαθορίσει, και τη μεγιστοποίηση του οφέλους της διδασκαλίας της Λογοτεχνίας για τους μαθητές του. Η έρευνα δομείται σε δύο άξονες: αφενός στην καταμέτρηση και κατηγοριοποίηση όλων των δραστηριοτήτων των τριών τευχών των Ανθολογίων, ώστε να αναδειχτεί η ποσοστιαία εμφάνιση εκείνων που αφορούν στην εικόνα και η αντιστοιχία τους με τους στόχους του Υπουργείου, εκφρασμένους στο Βιβλίο του Δασκάλου. Αφετέρου στην παρατήρηση στην τάξη του τρόπου με τον οποίο οι εκπαιδευτικοί όλων των τάξεων διαχειρίζονται την εικονογράφηση του σχολικού εγχειριδίου μεμονωμένα, αλλά και σε σχέση με το κείμενο, αλλά και τον βαθμό της δικής τους παρέμβασης με την πρόταση εναλλακτικής εικονογράφησης, ώστε να αναδειχτούν τα προς διδασκαλία κείμενα. Η έρευνα σε συνδυασμό με τις βιβλιογραφικές επισημάνσεις αλλά και την υφιστάμενη κατάσταση στο Δημοτικό Σχολείο σήμερα, κατέδειξε τις αδυναμίες της αξιοποίησης της εικονογράφησης των Ανθολογίων και την ανάγκη του επαναπροσδιορισμού του μαθήματος της Λογοτεχνίας στο Δημοτικό Σχολείο, και του εμπλουτισμού της διδακτικής του προσέγγισης, ώστε να προσφέρεται στους μαθητές με τον καλύτερο δυνατό τρόπο, ως μέγιστο πολιτισμικό αγαθό.
Εκτίμηση της εκλαμβανόμενης ποιότητας και ασφάλειας των παρεχόμενων υπηρεσιών υγείας από τμήματα πυρηνικής ιατρικής και της ποιότητας ζωής των ασθενών με κακοήθη νεοπλάσματα θυρεοειδούς
Authors: Γιαννούλα Ευανθία
Published: September 2021

Aντικείμενο της παρούσας διατριβής υπήρξε η εκτίμηση της ποιότητας των παρεχομένων υπηρεσιών υγείας σε τμήματα Πυρηνικής Ιατρικής, μέσω της συνολικής στάσης που αυτές διαμορφώνουν σε εσωτερικούς και εξωτερικούς ασθενείς με θυρεοειδικό καρκίνο. Επιπλέον σκοπός υπήρξε ο προσδιορισμός του επιπέδου ποιότητας ζωής των ασθενών και η εκτίμηση της αποτελεσματικότητας παρέμβασης, που πραγματοποιήθηκε σε ομάδα αυτών και περιελάμβανε τη χορήγηση ηλεκτρονικής εφαρμογής (“DTC” app, η οποία αναπτύχθηκε για τους σκοπούς της παρούσας διατριβής). Για την επίτευξη αυτών των σκοπών πραγματοποιήθηκε μία αναλυτική συγχρονική μελέτη παρατήρησης και μία οιονεί πειραματική μελέτη παρέμβασης. Από τα αποτελέσματα τους προέκυψαν υψηλά επίπεδα ικανοποίησης και θετική συνολικά στάση των ασθενών από τις υπηρεσίες που έλαβαν, αναδεικνύοντας ως προσδιοριστικούς παράγοντες το φύλο, την ηλικία, το κοινωνικο-οικονομικό επίπεδο και το επίπεδο υγείας των ασθενών. Από τη δεύτερη μελέτη διαπιστώθηκε ότι το σύνολο των διαστάσεων που διαμορφώνουν την ποιότητα ζωής των ασθενών επηρεάζεται σημαντικά από τη νόσο και τα συνεπακόλουθά της, ενώ φάνηκε πως οι ασθενείς που δέχθηκαν την παρέμβαση ενημέρωσης υπήρξαν λιγότερο επιβαρυμένοι συγκριτικά με την ομάδα ελέγχου. Η διεξοδική μελέτη και ανάλυση τόσο των εκφάνσεων της εκληφθείσας ποιότητας των παρεχομένων υπηρεσιών υγείας αλλά και των προσδιοριστών τους, όσο και των διαστάσεων της ποιότητας ζωής των ασθενών με θυρεοειδικό καρκίνο που επηρεάζονται στα πλαίσια διαχείρισης της νόσου, καταδεικνύουν την επιτακτικότητα της ανάγκης για ενίσχυση της σχέσης επικοινωνίας επαγγελματία υγείας – ασθενούς και για πλήρη, έγκυρη και έγκαιρη ενημέρωση και εκπαίδευση του ασθενή. Μόνο ένας ασθενής με βαθιά γνώση και κατανόηση για τη νόσο του και ότι αυτή περιλαμβάνει, μπορεί να καταστεί πιο δεκτικός στις διαδικασίες στις οποίες υποβάλλεται, να υπάρξει πιο ικανοποιημένος από τις υπηρεσίες που δέχεται και να διατηρήσει ένα υψηλό επίπεδο ποιότητας ζωής.
Ανάπτυξη οπτικών μεθόδων και αλγορίθμων τρισδιάστατης ανακατασκευής βιολογικών επιφανειών και ανίχνευσης χαρακτηριστικών προσώπου με εφαρμογές στη βιοϊατρική
Authors: Μπαλογιάννης Γεώργιος
Published: September 2021

Ο σκοπός της παρούσας διδακτορικής διατριβής είναι η ανάπτυξη καινοτόμων μεθόδων Όρασης Υπολογιστών για την αντιμετώπιση κλασικών προβλημάτων Βιοϊατρικής. Στα πλαίσια της έρευνας που πραγματοποιήθηκε αναπτύχθηκαν δύο συστήματα υπολογιστικής όρασης, το πρώτο με σκοπό την τρισδιάστατη ανακατασκευή βιολογικών επιφανειών και το δεύτερο τον εντοπισμό και την καταγραφή αντανακλαστικών κινήσεων βιομετρικών χαρακτηριστικών του ανθρώπινου προσώπου με εφαρμογή στη μελέτη του φαινομένου της προπαλμικής αναστολής. Τα παραπάνω αποτελούν δύο κλασικά προβλήματα της Όρασης Υπολογιστών που βρίσκουν πλείστες εφαρμογές στις Βιοϊατρικές Επιστήμες. Στο πρώτο μέρος της διατριβής περιγράφεται η ανάπτυξη ενός αλγορίθμου τρισδιάστατης ανακατασκευής, εξειδικευμένου στην ανακατασκευή βιολογικών επιφανειών. Ο αλγόριθμος αυτός στοχεύει στην ανακατασκευή βιολογικού ιστού λαμπερτιανής ανακλαστικότητας και σταθερής λευκαύγειας, υλοποιώντας μία καινοτόμο τεχνική που εμπίπτει στην γενικότερη κατηγορία των μεθόδων Shape from Shading (SfS), και ονομάζεται Shape from Isophotes (SfΙ). Οι τεχνικές SfS είναι μέθοδοι ανακατασκευής που επιτυγχάνουν την ανάκτηση ενός τρισδιάστατου σχήματος μέσω της ανάλυσης των χωρικών μεταβολών φωτεινότητας (φωτοσκίασης) μιας εικόνας. Η προτεινόμενη τεχνική SfI χρησιμοποιεί τις ισόφωτες καμπύλες που εξάγονται από τη δισδιάστατη εικόνα για τον υπολογισμό των κάθετων διανυσμάτων στην επιφάνεια του αντικειμένου. Η νέα μέθοδος δοκιμάστηκε πάνω σε ψηφιακές και πραγματικές βιολογικές επιφάνειες με πολύ ικανοποιητικά αποτελέσματα. Στο δεύτερο μέρος της διατριβής περιγράφεται ο σχεδιασμός και η υλοποίηση ενός οπτικού συστήματος υψηλής χρονικής δειγματοληψίας με σκοπό την εξ’ αποστάσεως καταγραφή της κίνησης βιομετρικών χαρακτηριστικών του ανθρώπινου προσώπου, με εφαρμογή στη μελέτη του φαινομένου της προπαλμικής αναστολής. Η μελέτη προπαλμικής αναστολής του αντανακλαστικού του ακουστικού αιφνιδιασμού αποτελεί έναν βασικό τομέα της ιατροφαρμακευτικής έρευνας στο πεδίο των ψυχοφυσικών διαταραχών, διαδραματίζοντας σημαντικό ρόλο στο πλαίσιο ανάπτυξης και ελέγχου νέων τύπων αντιψυχωσικής αγωγής. Η προτεινόμενη μέθοδος χρησιμοποιεί ένα οπτικό σύστημα υψηλής χρονικής δειγματοληψίας παράλληλα με αλγορίθμους οπτικής ροής και αναγνώρισης χαρακτηριστικών προσώπου για τη λεπτομερή απεικόνιση των αντιδράσεων του εξεταζόμενου σε ακουστικά ερεθίσματα. Με τον τρόπο αυτό επιτυγχάνεται η σημαντική μείωση του βαθμού επεμβατικότητας που χαρακτηρίζει άλλες μεθόδους, μειώνοντας έτσι αισθητά τη δυσφορία του ασθενούς κατά την διάρκεια της εξέτασης. Η στάθμιση της νέας μεθόδου πραγματοποιήθηκε παράλληλα με μία κλασσική διάταξη ηλεκτρομυογράφου, με σκοπό τη σύγκριση των αποτελεσμάτων των δύο μεθόδων και την εξαγωγή συμπερασμάτων ως προς το βαθμό εγκυρότητας της προτεινόμενης μεθόδου. Η εφαρμογή της προτεινόμενης μεθόδου πάνω σε ένα δείγμα 32 εξεταζόμενων παρουσίασε πολύ θετικά αποτελέσματα.
Ο ρόλος του μουσείου στη σημερινή ελληνική κοινωνία
Authors: Λασκαράτος Κωνσταντίνος
Published: September 2021

Η παρούσα διατριβή ασχολείται με το ρόλο που διαδραματίζουν τα μουσεία της Ελλάδος στη σύγχρονη ελληνική κοινωνία. Την ώρα που αποτελεί κοινή πεποίθηση πως ο πολιτισμός αποτελεί βασικό συγκριτικό πλεονέκτημα της πατρίδας μας, εξετάζεται κατά πόσο το πλεονέκτημα αυτό έχει αρκούντως αξιοποιηθεί για την ανάπτυξη πολιτιστικών διαλόγων και στη διεθνή αλληλεπίδραση. Η ανάπτυξη του θέματος γίνεται μέσα από τη μελέτη συγκριμένων παραδειγμάτων. Μέσα από την ιστορία, το αντικείμενο και τις δράσεις έξι πολιτιστικών φορέων, μελετάται η ανάμειξή των μουσείων στο συγκεκριμένο πεδίο ενώ επιχειρείται επίσης να απαντηθεί, αν οι πρωτοβουλίες που αναλαμβάνονται είναι αποσπασματικές ή ενταγμένες σε έναν εθνικό σχεδιασμό. Σημαντικό κομμάτι της εργασίας, εστιάζει στη σχέση των μουσείων με την τοπική κοινωνία ενώ μέσω μεγάλης έρευνας κοινού επιχειρείται να αποτυπωθεί εάν οι απαιτήσεις που έχει το κοινωνικό σύνολο από τα μουσεία, συνάδουν με την τακτικότητα των επισκέψεών του σε αυτά. Στην κατανόηση του ρόλου που παίζει η πολιτεία, συμβάλλουν καθοριστικά πρωτότυπες μαρτυρίες, ενός Προέδρου της ελληνικής Δημοκρατίας, του Προκόπη Παυλόπουλου και τριών Ελλήνων πρωθυπουργών, του Γιώργου Παπανδρέου, του Αντώνη Σαμαρά και του Αλέξη Τσίπρα, οι οποίοι δέχτηκαν, στο πλαίσιο της παρούσας διατριβής, να αποτυπώσουν τις σκέψεις και την εμπειρία τους πάνω στα οφέλη τα οποία θα μπορούσαν να διεκδικηθούν μέσω του πολιτισμού. Μέσα από ιστορικά γεγονότα και ασφαλώς τη βιβλιογραφία, την πρακτική των μουσείων, το απόσταγμα της εμπειρίας διευθυντών σημαντικών πολιτιστικών φορέων αλλά προσωπικοτήτων όπως ο Μίκης Θεοδωράκης, των οποίων ανέκδοτες μαρτυρίες καταγράφονται στο διδακτορικό, προκύπτει ξεκάθαρα πως δεν υπάρχει ένας εθνικός σχεδιασμός. Σε μεγάλο βαθμό αυτό οφείλεται στην συχνή εναλλαγή προσώπων, όχι πάντοτε επαϊόντων του πολιτισμού, στο αρμόδιο Υπουργείο. Ως εκ τούτου, κατατίθεται συγκεκριμένη πρόταση – απάντηση, στο πρόβλημα το οποίο διαπιστώνεται.
Επίπτωση της βακτηριαιμίας από gram αρνητικά βακτήρια σε ασθενείς με μεταμόσχευση νεφρού
Authors: Τσικαλά-Βαφέα Μαρία
Published: September 2021

Οι ασθενείς με μεταμόσχευση νεφρού είναι σε αυξημένο κίνδυνο για λοιμώξεις. Οι στόχοι της μελέτης ήταν: α) να υπολογιστεί η επίπτωση των βακτηριαιμιών από gram αρνητικά βακτήρια σε ασθενείς με μεταμόσχευση νεφρού β) να καθοριστούν οι παράγοντες κινδύνου για βακτηριαιμία από πολυανθεκτικά gram αρνητικά βακτήρια γ) να καθοριστούν οι παράγοντες κινδύνου για δυσμενή έκβαση (θάνατος ή απώλεια του μοσχεύματος). Πρόκειται για αναδρομική μελέτη κοορτής στη Μονάδα Μεταμόσχευση Νεφρού (ΜΜΝ) του Γενικού Λαϊκού Νοσοκομείου Αθηνών, μεταξύ Σεπτεμβρίου 2008 και Σεπτεμβρίου 2018. Ασθενείς με μεταμόσχευση νεφρού και gram αρνητική βακτηριαιμία ανευρέθηκαν χρησιμοποιώντας τα ηλεκτρονικά αρχεία του μικροβιολογικού εργαστηρίου του νοσοκομείου. Τα στοιχεία των ασθενών, της βακτηριαιμίας και τα στοιχεία που σχετίζονται με τη θεραπεία ανευρέθηκαν στους φακέλους των ασθενών. Κατά τη διάρκεια της μελέτης, 1962 ασθενείς με μεταμόσχευση νεφρού παρακολουθούνταν στη ΜΜΝ του νοσοκομείου. Συνολικά 195 επεισόδια βακτηριαιμίας καταγράφηκαν σε 182 ασθενείς (άνδρες/γυναίκες=97/85), με διάμεση (25η,75η) ηλικία ασθενών τα 57,2 (44, 64,9) έτη. Η επίπτωση της βακτηριαιμίας ήταν 1,393 ανά 100 ασθενο-έτη. Η Escherichia coli ήταν το συχνότερο υπέυθυνο παθογόνο (63,7%, 116/182), ενώ το ουροποιητικό ήταν η συχνότερη πρωτοπαθής εστία της λοίμωξης (70,9%, 129/182). Το 19,2% των βακτηριαιμιών οφείλονταν σε πολυανθεκτικά παθογόνα. Το 6% των ασθενών (11/182) απεβίωσε κατά τη νοσηλεία και το 2,2% (4/182) υπεβλήθη σε νεφρεκτομή σχετιζόμενη με τη βακτηριαιμία. Η πολυπαραγοντική ανάλυση ανέδειξε το σακχαρώδη διαβήτη [odds ratio (OR) 8,114; 95% confidence interval (CI) 1,309-50,318], τη βακτηριαιμία από Pseudomonas aeruginosa (OR 46,113; CI 3,850-552,336) και το σηπτικό σοκ (OR 46,713; CI 1,672-1304,850) ως ανεξάρτητους παράγοντες κινδύνου για δυσμενή έκβαση (θάνατο ή νεφρεκτομή σχετιζόμενα με τη βακτηριαιμία). Η προηγηθείσα λήψη αντιβιοτικής αγωγής (OR 8,212; CI 2,050-32,890) και η προηγηθείσα εισαγωγή σε Μονάδα Εντατικής Θεραπείας (OR 34,191; CI 1,601-730,161) εντός τριμήνου από τη βακτηριαιμία αναδείχθηκαν ως ανεξάρτητοι παράγοντες κινδύνου για ανάπτυξη βακτηριαιμίας από πολυανθεκτικό παθογόνο. Οι βακτηριαιμίες στους ασθενείς με μεταμόσχευση νεφρού αποτελούν σημαντικό παράγοντα νοσηρότητας και θνητότητας. Η αναγνώριση των παραγόντων κινδύνου για δυσμενή έκβαση και ανάπτυξη βακτηριαιμίας από πολυανθεκτικά στελέχη μπορεί να προσφέρει σημαντικό πλεονέκτημα στην έγκαιρη διάγνωση και κατάλληλη θεραπεία.
Μελέτη επί των ανατομικών παραλλαγών του σπερματικού φλεβικού δικτύου της κιρσοκήλης και των τεχνικών διαδερμικής ενδαγγειακής θεραπείας με εμβολισμό με τα νεότερα σπειράματα εμβολισμού
Authors: Περδικάκης Ευάγγελος
Published: September 2021

Εισαγωγή: Η κιρσοκήλη αποτελεί παθοφυσιολογικά μια ανώμαλη διάταση του σπερματικού φλεβικού δικτύου των όρχεων. Στην ενδαγγειακή θεραπεία της κιρσοκήλης με εμβολισμό, ο στόχος είναι η θρόμβωση της έσω σπερματικής-γοναδικής φλέβας. Σκοπός της παρούσας εργασίας είναι η προοπτική και αναδρομική μελέτη των ανατομικών παραλλαγών της αριστερής έσω σπερματικής φλέβας σε ασθενείς που αντιμετωπίστηκαν θεραπευτικά με ενδαγγειακό εμβολισμό της κιρσοκήλης και η σύγκριση μεταξύ των διαφόρων τύπων σπειραμάτων εμβολισμού που χρησιμοποιήθηκαν. Υλικό-Μέθοδος: Σε χρονικό διάστημα 4 ετών (2013 - 2017), 181 ασθενείς παραπέμφθηκαν για εμβολισμό κιρσοκήλης. Από αυτούς 153 (μέση ηλικία 27.5 ± 6.7, ηλικιακό εύρος: 18-45 έτη) πληρούσαν τα κριτήρια και υποβλήθησαν σε ενδαγγειακό εμβολισμό. Χρησιμοποιώντας ψηφιακή ανάδρομη φλεβογραφία μελετήθηκε η ανατομία της αριστερής γοναδικής φλέβας κατά τον εμβολισμό. Οι ανατομικές παραλλαγές της αριστερής γοναδικής φλέβας ταξινομήθηκαν σε 5 υποτύπους (I-V). Επιπλέον έγινε καταγραφή και ταξινόμηση των επιπρόσθετων φλεβικών παράπλευρων δικτύων. Για την ενδαγγειακή θεραπεία χρησιμοποιήθηκαν τρεις διαφορετικοί τύποι σπειραμάτων-coils. Η ανταπόκριση στη θεραπεία μελετήθηκε σε κλίμακα πόνου (VAS score). Οι ανατομικές παραλλαγές και τα αποτελέσματα του εμβολισμού καθώς και τα επιμέρους αποτελέσματα αναλύθηκαν στατιστικά (MedCalc.Statistics Software) ενώ το Fischer’s test χρησιμοποιήθηκε για τη στατιστική σύγκριση (p<0.05). Αποτελέσματα: Οι ανατομικές παραλλαγές της αριστερής γοναδικής φλέβας στις κιρσοκήλες που αντιμετωπίστηκαν ενδαγγειακά ταξινομήθηκαν στις ακόλουθες παραλλαγές: τύπος I (26.1%), τύπος II (13.7%), τύπος III (32.1%), τύπος IV (18.3%) και τύπος V (9.8%). Η γωνία εκβολής της αριστερής γοναδικής φλέβας στην αριστερή νεφρική φλέβα μετρήθηκε από 32o έως 128o (μέση τιμή 93.5o). Η τεχνική επιτυχία του εμβολισμού ήταν 94.8 %, χωρίς επιπλοκές. Ο μέσος αριθμός σπειραμάτων/ασθενή ήταν 3 (1 έως 6). Συνολικά 260 επικαλυμμένα coils εφαρμόσθηκαν σε 95 ασθενείς και 135 μη επικαλυμμένα coils σε 50 ασθενείς. Δεν παρατηρήθηκε στατιστικά σημαντική διαφορά μεταξύ των διαφόρων τύπων coils που εφαρμόσθηκαν, ως προς την αποτελεσματικότητα, ασφαλεια και ικανοποίηση του ασθενούς. Συνολικά παρατηρήθηκε ποσοστό υποτροπής της κιρσοκήλης της τάξης του 6.2% και επιτυχής μετεμβολικός δείκτης γονιμότητας 33.3%. Η κλινική επιτυχία της μεθόδου για την αντιμετώπιση της ορχεοδυνίας ήταν 100% (36/36 ασθενείς). Συμπεράσματα: Η παρουσία ανατομικών παραλλαγών της αριστερής έσω σπερματικής-γοναδικής φλέβας είναι αρκετά συχνή σε ασθενείς με κιρσοκήλη και η επιτυχία του θεραπευτικού εμβολισμού δεν εξαρτάται από τον τύπο σπειραμάτων.
Computational design of functional Fe-X (X=Cu, Co, Mn) coatings and nanoclusters for environmentally sustainable applications
Authors: Cutrano Carla
Published: September 2021

Το ενδιαφέρον για τους φιλικά προς το περιβάλλον και βιώσιμα Fe-X (X = Cu, Co, Mn) νανοσυσσωματώματα και επικαλύψεις αυξάνεται σήμερα λόγω των πιθανών ανώτερων μαγνητικών ιδιοτήτων τους που μπορούν να οδηγήσουν σε εφαρμογές σε πολλαπλά πεδία όπως η κατάλυση και η παράδοση φαρμάκων. Σε αυτή τη διατριβή, πραγματοποιήσαμε υπολογισμούς συναρτησιακού πυκνότητας φορτίου προκειμένου να μελετήσουμε τα νανοσυσσωματώματα Fe-X (X = Cu, Co, Mn) με στόχο την εύρεση των βέλτιστων ρυθμίσεων και μεγεθών συστάδων που εμφανίζουν την υψηλότερη μαγνητική ροπή (MM). Επιλέγουμε υποκατάσταση Cu καθώς είναι ένα κλασικό μη μαγνητικό στοιχείο, ενώ τα γνωστά μαγνητικά στοιχεία Co και Mn εμφανίζουν σύζευξη Ferromagnetic (FM) και Antiferromagnetic (AFM) με Fe αντίστοιχα. Για αυτούς τους λόγους, διερευνούμε διάφορα μεγέθη συστάδων λαμβάνοντας υπόψη διάφορες συνθέσεις και ατομικέςδιαμορφώσεις που αναλύουν την ηλεκτρονική πυκνότητα καταστάσεων (EDOS), τις κυματοσυναρτήσεις (WF) και τον πληθυσμό των ηλεκτρονίων. Διαπιστώσαμε ότι τα νανοσυσσωματώματα FeCu εμφανίζουν το υψηλότερο τοπικό MM Fe όταν το Fe βρίσκεται σε περιοχές επιφανείας του συμπλέγματος με τον μικρότερο αριθμό γειτόνων Cu που δεν συμβάλλουν στις μαγνητικές ιδιότητες του συστήματος. Αντίθετα, τα νανοσυσσωματώματα FeCo εμφανίζουν σύζευξη FM με άτομα Co και Fe και αποδίδουν τον υψηλότερο μέσο όρο συστάδων MM, ενώ το τοπικό MM Fe είναι ίσο με τα περιστατικά FeCu. Τα νανοσυσσωματώματα FeMn δείχνουν μια μέση συστάδα MM κοντά στο μηδέν, μιμείται τη συνολική μέση τάση MM του FeCu λόγω της ζεύξης Mn-Mn AFM. Η ηλεκτρονική πυκνότητα καταστάσεων συστάδων 13- και 55 ατόμων εμφανίζει διακριτές και εντοπισμένες καταστάσεις, με αποτέλεσμα μισό μεταλλικό χαρακτήρα. Συγκεκριμένα, οι συστάδες FeCu εμφανίζουν μια πλήρως καταλαμβανόμενη ηλεκτρονική πυκνότητα Spin-up Fe 3dκαταστάσεων που αποδίδουν κυματοσυνδέσεις με ομοιογενή κατανομή φορτίου. Αντίθετα, το Spin-down είναι σχεδόν άδειο και εμφανίζει ανασταλτικές καταστάσεις σύνδεσης κοντά στηνκατάσταση homo. Οι συστάδες FeCo ή FeMn χαρακτηρίζονται από ηλεκτρονικές καταστάσεις Fe 3d που υβριδοποιούνται έντονα με το Co ή το Mn 3d τόσο για την περιστροφή όσο και για την περιστροφή των EDOS. Επιπλέον, τα μεγαλύτερα νανοσυσσωματώματα (147 και 309 ατόμων) δείχνουν μια συμπεριφορά που μοιάζει με εκείνη των επιστρώσεων και μεταλλικά χαρακτηριστικά. Σε όλες τις περιπτώσεις, τα νανοσυσσωματώματα εμφανίζουν υψηλότερο MM από τα λεπτά υμένια Feπου συγκλίνουν πάνω από 120 άτομα. Συμπερασματικά, τα νανοσυσσωματώματα FM Fe-Co ή οι επιστρώσεις Fe στο Co / Cu (111) προτείνονται ως ο καλύτερος υποψήφιος για συστήματα βασισμένα σε Fe με ισοδύναμο συνολικό και τοπικό Fe MM σε σύγκριση με τα αντίστοιχα συστήματα Fe-Cu και Fe-Mn. Πιστεύουμε ότι αυτά τα αποτελέσματα μπορούν να συμβάλουν στις μελλοντικές εξελίξεις στο σχεδιασμό Fe-X (X = Cu, Co, Mn) περιβαλλοντικά βιώσιμων έξυπνων μαγνητικών συστάδων ή επιχρισμάτων.